**Comenius besøg i Jerez de la Frontera, Spanien**

I november 2008 beværtede Fredericia Realskole vores Comenius skolesamarbejds-partnere, da de besøgte Danmark.

Nu var turen endelig kommet til os, vi skulle besøge vores venskabsskole i Spanien.

Onsdag d. 22. april 2009

Spanien er et land i Europa med ca. 45 millioner indbyggere, det vil sige i dansk målestok – nok lidt stort. Rikke Hilman, Lene Mikkelsen, Solveig Johansen og Anne-Mette Rosendahl begyndte turen d. 22. april kl. 11.07 fra Fredericia banegård. Flyet forlod Copenhagen Airport ca. 16, og godt 3 timer senere landede det i Madrid – Spaniens hovedstad (3.1 millioner indbyggere).

Det var desværre ikke meget vi fik at se af Madrid andet end en smuk nedstigning, hvor det tydeligt kunne anes, at storbyen i hjertet af Spanien, ligger på den spanske højslette – La Meseta.

Madrid var dog ikke målet og efter nogle timer i lufthavnens nyeste terminal, fandt vi flyet til Jerez de la Frontera. Jerez er den største by i Cádiz provinsen med ca. 205,000 indbyggere og den 5. største by i Andalusien regionen i det sydlige Spanien. Navnet Jerez de la Frontera hentyder til at byen i sin tid var grænse mellem kristne og maurere.

Vi ankom kl. 22.40 til Jerez i 24 graders varme - dejligt. I lufthaven blev vi hentet af nogle af vores værter Africa og José Manuel. De kørte os til hotellet i centrum af Jerez. Det havde været en lang rejse, og inden vi fik pakket ud og kom i seng, var en ny dag allerede begyndt.

Torsdag d. 23. april 2009

**Skolebesøg**

Arbejdsdagen begyndte allerede kl. 9. Efter en dejlig morgenmad bestående af diverse æg, patata de tortilla, churizos, dulce og frugt, tog vi en taxi til *La escuela Juan Manueal Caballero Bonald Secondary School.* Der blev vi modtaget at skolens ledelse, mange lærere og elever.

Først blev vi vist ind på skolens bibliotek, hvor de yngste og nyest tilkomne elever på 12-13 år fremviste en præsentation af el Día International del Libro, Verdens Bogdag. Den 23. april blev i 1995, på baggrund af en mangeårig tradition i det katolske Spanien, gjort til Verdens Bogdag af UNESCO. I Spanien fejres dagen ved, at man giver en bog og en rose til den, man holder af.

Dagen på skolen blev som sagt markeret ved en præsentation af den engelske forfatter William Shakespeare og Miguel de Cervantes Saavedra bedre kendt som forfatteren til *Don Quijote*. Begge døde d. 23. april 1616.

Dernæst fik vi en rundvisning på skolen, hvor vi fik mulighed for at møde flere lærere og elever. Vi samledes alle i skolens aula, hvor nogle elever havde forberedt en PowerPoint præsentation om seværdigheder i regionen Andalusien. Præsentationen kørte på en storskærm, mens der var musikalsk underholdning. Et hold elever spillede på fløjter, en spillede klarinet, en anden sang fandango. En gruppe piger viste stolt deres senest erhvervede flamenco kjoler frem, imens de dansede flamenco.

På lærerværelset fik vi *café con leche y dulce*, formiddagskaffe med sødt. Vi blev præsenteret og fik overrakt en bog om arkitekturen i Jerez, som den nuværende inspektør havde skrevet. Hun var meget stolt over at kunne forære os den. Vi modtog et billede til Realskolens lærer-værelse, en mosaik lavet af skolens elever. Det kunne minde lidt om en Miró.

Så var det blevet tid til at opleve Jerez by. Vejret var skønt ca. 35 grader – dejligt solskin. Jerez har op igennem tiden rummet mange forskellige folk fx maurere, fønikere og grækere, og det var tydeligt at se, når vi spadserede gennem gaderne.

Vi begyndte ved katedralen, hvis bygningsstil er en afspejling af gotisk, barok og neo-klassicisme. Skolens leder viste rundt, trods et meget ringe engelsk kunne vi godt fornemme hendes store viden om byens historie og arkitektur. Heldigvis havde vi vores spanske venner med, og de hjalp med oversættelse. De virkede alle meget stolte af at fortælle os om deres kultur og historie.

Ikke mindst det mauriske fort el Alcazar i midten af byen, bærer tydeligt præg af, hvordan araberne havde fornemmelse for, mange år før nordlige europæere, at nyde tilværelsen med havekunst og forskellige bademiljø.

Den efterfølgende spadseretur gennem byen til byens rådhus kunne endnu engang bekræfte os i alle de kulturer, der havde passeret stedet de sidste tusinde år.

På rådhuset blev vi modtaget af borgmesterens stedfortræder, da borgmesteren selv var bortrejst. Han bød os velkommen og takkede os for vores engagement i arbejdet med børn og unge menneskers uddannelse. En sag der ligger Jerez stærkt på sinde. Ikke mange unge mennesker taler engelsk, de bliver undervist i skolen, men ofte er der mange elever i klasserne, og det giver ringe muligheder for at bruge sproget mundtligt.

**Tapeo**

Jerez er også gamle vinmarker og vingårde, derfor blev eftermiddagens frokost indtaget på en typisk gammel vingård uden for byen i de smukkeste omgivelser et panorama view over Jerez og vinmarkerene, hvor den verdens kendte drue Palomino dyrkes i kalkholdig hvid jord - kaldet ”albariza”.

Klokken godt 15.30, så sent - da flere lærere derved havde mulighed for at deltage i dagens frokost efter endt arbejde. Der blev serveret traditionel bondekost. Typiske retter som vinbønderne spiste dem. Lidt bastante så der var næring til det hårde arbejde i markerne. Der blev sat fade på bordet, alt meget spændende og virkelig velsmagende. Sådan en måltid kaldes ”tapeo”, hvilket betyder små retter, der deles mellem gæsterne. Ikke noget med egen tallerken!

Resten af dagen arbejdede vi på skolen med fremtidige Comenius opgaver, evaluerings opgaver og afrapportering til forskellige instanser.

Aftensmad spiste vi kl. 22, der var virkelig vendt op og ned på spisetiderne, på en lokal bodega i en sidegade, hvor der kun blev talt spansk. Vi klarede det meget godt, men det lykkedes os vist at fornærme Mama, da hun meget gerne ville have lavet et stort måltid til os. Den lange dag og den sene frokost levnede ikke meget appetit til trods for at på dette tidspunkt indtager mange spaniere deres aftensmåltid.

Fredag d. 24. april 2009

**Heste**

Dagen begyndte med den sædvanlige morgenmad på hotellet. Vi spiste nok en anelse mere, da vi var klar over at dagens frokost kunne ende med at blive på et tidspunkt, hvor mange familier i Danmark ville være ved at indtage deres aftensmad.

Vores værter hentede os på hotellet, og vi gik endnu en gang til fods mod vort andet skolebesøg. Vi gik denne gang væk fra byens centrum og endte foran nogle meget smukke bygninger – *Fundación Real Escuela Andaluza del Arte Ecuestre* - Den kongelige andalusiske rideskole.

Andalusien er stolte over deres mangeårige tradition for hesteavl, og Jerez er springbræt for avlen med den spanske hest. Avlsarbejdet blev påbegyndt af munkene fra karteuser-klostret ved Jerez. Hestene bliver i dag avlet af statsejet stutterier i Jerez området. Carthusian, som i dag benævnes som *P.R.E. Pura Raza Española*, absolut renavl af den spanske hest. Det siges, at et af kendetegnene ved den spanske hest er, at den har en hukommelse over gennemsnittet af andre hesteracer, hvilket muliggør en hurtig uddannelse af hesten.

På rideskolen, som blev kongelig anerkendt af nuværende Kong Juan Carlos 1. i 1973 (daværende prins), er det en prestigefyldt hverv at træne disse heste. Der fokuseres på den klassiske dressur, ”doma vaquera” (cowboy-ridning) og kørsels med vogn.

Det betragtes ligeledes som et privilegium at være elev på skolen, (hvis man er noget indenfor hesteverdenen), og få lov til at arbejde med den spanske hest. Vi havde desværre ikke mulighed for at se det flotte verdensberømte hesteshowet ”How the Andalusian Horses Dance”, da billetter skal bestilles måneder i forvejen, men vi fik en duft af det, da vi var med i ’klasseværelset’ og overværede en træningstime.

**Flamenco**

Andalusien er flamencos hjemsted og vores tredje skolebesøg var derfor også en Flamenco skole. Der var ingen elever den dag, men der var presse og fint besøg, fordi man lige havde afholdt *releaseparty* for den seneste Flamenco CD udgivelse (af meget kendte Flamenco sangere og musikere). Flamencoen forbindes især med sigøjnerfolket, og Jerez er på grund af sin historie et vigtigt sted for flamencoen. I Jerez har sigøjnere og spaniere formået at falde til ligeligt, da sigøjnerne kom, var befolkningen fattig, og derved var der ingen forskel i velstand.

*Permatin Palace* er en smuk bygning med en flot patio, her promoverer man flamenco kunsten, musikken, litteraturen og der undervises i flamenco for at bevare traditionen, der bærer den andalusiske kultur. Mange andalusiere med sigøjnerbaggrund er stolte af deres flamenco-arv. På mange barer og caféer i Jerez er væggene prydet med billeder af kendte mennesker med relation til flamencoen.

Alle de store huse vi besøgte blandt andet rådhuset, flamenco skolen, ja, selv de moderne forretning havde en patio. Patioen er for øvrigt kendetegnende for mange ”paladser” i Jerez, da man om vinteren boede øverst og om sommeren rykkede nedenunder, for at kunne overleve sommeren varme og vinterens kulde. Det er de færreste huse, der har en radiator, som vi kender den i Danmark.

**Sherry**

Efter besøget på flamencoskolen gik vi endnu en lang og meget spændende tur gennem byen til en anden attraktion, som Jerez også er meget stolt af at være hovedsæde for. Vi besøgte et *bodegas*, vinhus. Jerez betyder sherry på spansk, og da englænderne havde problemer med udtalen, blev J til Sh og dermed Sherry, som vi også benytter i dag. Vi aflagde besøg hos den berømte sherry producent *Gonzáles Byass* også kendt som *Tio Pepe*. Vi fik en grundig rundvisning blandt alle tønderne og til sidst mulighed for at prøvesmage nogle af de forskellige sherry vine, der produceres der.

Så var der ”tapeo” endnu en gang til frokost i endnu en lokal tapasbar. Alskens egnsretter blev serveret på fade til deling – meget fisk, endnu en gang lækkert.

Eftermiddagskaffen fik vi klokken 18 og derefter sluttede dagens skemalagte program. Det havde været turens absolut varmeste dag 38 grader.

Lørdag d. 25. april 2009

Eftersom Jerez ligger i Cádiz provisen, var det en selvfølge, at vi også besøge provisens hovedstad, Cádiz. Først kørte vi til el Puerto de Santa Maria (100.000 indbyggere), hvor vi skulle sejle med en ikke særlig stor båd over oprørte vande. Det var næsten som en tur i rutsjebanen. Et betydeligt temperaturfald, dog stadig meget sol, og en stærk blæst gjorde sejlturen til en kold og gyngende fornøjelse.

Cádiz er en havneby grundlagt af fønikerne i oldtiden, der bor ca. 164.000. Det var herfra Christoffer Columbus drog af sted på to af sine rejser mod vest, ligeledes var det også her mange spaniere, der ønskede at prøve lykken i Amerika tog færgen over Atlanten.

I dag kan der ikke bygges mere i Cádiz, da der ikke er mere plads at tage af. Byen ligger ud til det spanske Atlanterhav og er forbundet til fastlandet af broer. Den vej skulle vi heldigvis ikke på turen tilbage til Jerez.

Cádiz er en by rig på seværdigheder. , og vi besøgte det arkæologiske museum, her kunne vi endnu en gang se bevis på romernes tidlige tilstedeværelse. Det var en meget interessant rundvisning og gennemgang af romerske fund i Cádiz. Dernæst spiste vi en typisk andalusisk frokost foran katedralen i Cádiz - igen med alskens stegte arter fra havet.

Bagefter gik vi på bymuren langs med det blågrønne Atlanterhav i baggrunden kunne ses den historiske by, det var en smuk tur. Vi endte på et stykke ”berømt” strand – hvor *Halle Berry* i sin tid steg op af bølgerne for at møde 007 i *Die Another Day* fra 2003.

Vi tog toget tilbage til el Puerto de Santa Maria igennem et marskområde med spændende flora og fauna fx flamingoer og storke.

Kl. 22 var vi klar til af få serveret vores aftensmad på en peña - en flamenco-klub. Dansere, sangere og musikere gik på scenen kl. 23 og dansede vældig passioneret flamenco, imens vi nød vores mad.

En skøn og utrolig udbytterig tur havde nået sin ende, og vi tog afsked med vores spanske værter og tyske samarbejdsparter. Klokken 01.00 søndag sov vi, indtil vækkeuret ringede kl. 6.30, og endnu en dag kunne begynde.

Søndag d. 26. april

Heldigvis skulle vi hjem, for temperaturen var 9 grader, og det regnede, så alt var vådt og mindede mest af alt om en efterårsdag i Danmark.

Synd for borgerne i Jerez, som var i fuld gang med at gøre klar til en anden stor attraktion, den store Horse Fair (heste skue) med optog, dans, sang og musik. Her skal alle de ting, Jerez er kendt for, og det byen har travlt med at markedsføre sig selv med som turistattraktion – Sherry vin, heste og flamenco fylde byens parker og gader og glæde de godt 2 millioner gæster, byen regner med vil komme i dagene mellem d. 10. maj og 17. maj.

Vi havde nået at få en lille smag af Andalusien og det hele og meget mere med. Heldigvis havde vi tid til at fordøje nogle af indtrykkene, for inden vi nåede Fredericia, havde vi rejst i godt 10 timer.